Euroopan talous- ja sosiaalikomitean lausunto aiheesta ”Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle – Uudistettu maahanmuuttajien salakuljetuksen vastainen EU:n toimintasuunnitelma vuosiksi 2021–2025”

(COM(2021) 591 final)

(2022/C 290/15)

Esittelijä: José Antonio MORENO DÍAZ Toinen esittelijä: Pietro Vittorio BARBIERI

Lausuntopyyntö Euroopan komissio, 1.12.2021 Oikeusperusta Euroopan unionin toiminnasta tehdyn sopimuksen 304 artikla Vastaava jaosto työllisyys, sosiaaliasiat, kansalaisuus Hyväksyminen jaostossa 7.3.2022 Hyväksyminen täysistunnossa 23.3.2022 Täysistunnon nro 568 Äänestystulos (puolesta / vastaan / pidättyi äänestämästä) 212/0/5

1. Päätelmät ja suositukset

1.1 Maahanmuuttajien salakuljetus on rajat ylittävää rikollista toimintaa, joka vaarantaa ihmishenkiä, rikkoo perusoikeuksia ja häiritsee muuttovirtojen asianmukaista hallintaa. Ihmissalakuljetus on viimeisten 20 vuoden aikana lisääntynyt useista syistä, jotka saavat lähtemään alkuperämaasta (ihmisoikeusrikkomukset, väkivalta, konfliktit, eriarvoisuus, taloudelliset ja ympäristötekijät jne.), mutta myös siksi, ettei monien maiden alueelle pääsemiseen ole laillisia keinoja. Rajoitukset, jotka ovat lisääntyneet covid-19-pandemian vuoksi, ovat kasvattaneet laittomia verkostoja käyttävien ihmisten määrää kaikkine tähän liittyvine riskeineen.

1.2 EU:n muuttoliikepolitiikalla on alun alkaen pyritty muun muassa torjumaan tätä rikollista toimintaa, estämään rikollisverkostoja käyttämästä maahanmuuttajia hyväksi ja vähentämään laittoman muuttoliikkeen kannustimia. Uudistettua maahanmuuttajien salakuljetuksen vastaista EU:n toimintasuunnitelmaa vuosiksi 2021–2025 olisi pidettävä välineenä, jonka avulla jatketaan ja parannetaan Euroopan unionin pyrkimyksiä tämän rikollisen toiminnan torjumiseksi.

1.3 Europolin mukaan yli 90 prosenttia Euroopan unioniin laittomasti tulleista henkilöistä on matkustanut salakuljetusverkostojen avustamana jossakin matkansa vaiheessa. Maahanmuuttajien salakuljetuksen torjunnan yhteydessä on Euroopan unionin mielestä ensisijaista tehdä yhteistyötä kumppanimaiden kanssa, jotta voidaan vähentää kannustimia tällaisten vaarallisten matkojen tekemiseen, puuttua laittoman muuttoliikkeen perimmäisiin syihin, edistää laillista muuttoliikettä ja laillisia ja turvallisia väyliä Euroopan unionin maihin, vahvistaa yhteisten rajojen valvontaa, puuttua vetotekijöihin, kuten laittomaan työhön, sekä helpottaa niiden henkilöiden paluuta ja uudelleenkotouttamista, jotka oleskelevat laittomasti EU:n alueella.

1.4 ETSK suhtautuu myönteisesti uudistettuun EU:n toimintasuunnitelmaan ja siinä esitettyyn kokonaisvaltaiseen toimintamalliin, joilla jatketaan Euroopan unionin työtä maahanmuuttajien salakuljetuksen torjumiseksi. On selvää, että maahanmuuttajien salakuljetus on rikollista toimintaa, joka vaarantaa muuttajien hengen ja loukkaa heidän oikeuksiaan, jossa käytetään epäoikeudenmukaisesti hyväksi EU:n alueelle pyrkiviä ihmisiä ja joka uhkaa myös Euroopan turvallisuutta.

1.5 ETSK ymmärtää, että ulkorajojen turvaaminen on Euroopan unionin keskeinen painopiste, mutta toteaa, että ulkorajoja on aina suojeltava ihmisoikeuksia ja kansainvälisen oikeuden loukkaamattomuutta kunnioittaen. Samalla on aina suojeltava ihmisiä ja vältettävä solidaarisuuden kriminalisointia. Maahanmuuttajien salakuljetuksen torjunta ei missään tapauksessa saa suuntautua maahanmuuttajia tai näille tarjottavaa humanitaarista apua ja tukea vastaan.

1.6 ETSK:n mielestä on olennaisen tärkeää torjua maahanmuuttajien salakuljetusta noudattaen koko reitin kattavaa toimintamallia. Tämä tarkoittaa, että on vahvistettava ehdotettuja salakuljetusverkostojen torjuntatoimia tehostamalla oikeudellista ja poliisiyhteistyötä, parannettava salakuljetusverkostojen torjuntaan liittyvää yhteistyötä ja vuoropuhelua naapurimaiden kanssa, tehostettava toimia hyväksikäytön ehkäisemiseksi ja salakuljetettujen henkilöiden suojelun varmistamiseksi sekä torjuttava koordinoidummin ja voimaperäisemmin laitonta työtä ja työvoiman hyväksikäyttöä.

1.7 ETSK on samaa mieltä siitä, että kysyntä on tyrehdytettävä, jotta voidaan vaikuttaa ihmisiä salakuljettavien verkostojen voittoihin. Komitea varoittaa samalla ongelmista, joita voi aiheutua, jos puututaan ainoastaan tarjontapuoleen (salakuljetusverkostoihin). Komitea korostaa tässä yhteydessä, että lailliset, tehokkaat ja turvalliset väylät sekä turvapaikkaoikeuden suojelu ovat keskeisessä asemassa, jotta suuri osa tästä laittomasta liiketoiminnasta saadaan lopetettua.

1.8 ETSK tuomitsee myös päättäväisesti maahanmuuttajien ja turvapaikanhakijoiden välineellistämisen EU:n vakautta horjuttavan vaikutuksen aikaansaamiseksi ( 1 )

1.9 ETSK korostaa, ettei ihmisten suojelua ja lääketieteellisen hoidon ( 2 ) ja solidaarisuusavun antamista pidä kriminalisoida eikä kohdella samalla tavoin kuin salakuljetusverkostoja ja että tällaisista toimista tulisi nostaa syyte vain, jos ne on tehty tahallisesti ja välittömän tai välillisen taloudellisen tai muun aineellisen hyödyn saamiseksi ( 3 ) . Pakollista vastuuvapautusta koskeva lauseke on nimenomaisesti otettava huomioon, jos avustus- tai tukitoimilla on ollut humanitaariset perusteet.

2. Yleistä

2.1 Maahanmuuttajien salakuljetus on rajat ylittävää rikollista toimintaa, joka vaarantaa ihmishenkiä, rikkoo perusoikeuksia ja häiritsee muuttovirtojen asianmukaista hallintaa.

2.2 Ihmissalakuljetus on viimeisten 20 vuoden aikana lisääntynyt useista syistä, jotka saavat lähtemään alkuperämaasta (ihmisoikeusrikkomukset, väkivalta, konfliktit, eriarvoisuus, taloudelliset ja ympäristötekijät jne.), mutta myös siksi, ettei monien maiden alueelle pääsemiseen ole laillisia keinoja. Rajoitukset, jotka ovat lisääntyneet covid-19-pandemian vuoksi, ovat kasvattaneet laittomia verkostoja käyttävien ihmisten määrää kaikkine tähän liittyvine riskeineen ( 4 )

2.3 Maahanmuuttajien salakuljetuksen ja ihmiskaupan välinen suurin ero on se, että salakuljetuksessa muuttajat osallistuvat vapaaehtoisesti muuttoprosessiin maksamalla salakuljettajan palveluksista kansainvälisen rajan ylittämiseksi, kun taas ihmiskaupassa ihmisillä käydään kauppaa työvoiman hyväksikäyttöä, seksuaalista hyväksikäyttöä tai elimenpoistoa varten ja he ovat tuen ja avun tarpeessa olevia uhreja. Ihmiskauppa ei välttämättä ole rajat ylittävää toimintaa. Nämä kaksi ilmiötä liittyvät usein toisiinsa, sillä salakuljetetut henkilöt voivat joutua työvoiman hyväksikäyttöön tai seksuaaliseen tai muunlaiseen hyväksikäyttöön liittyvän ihmiskaupan uhreiksi.

2.4 EU:n muuttoliikepolitiikalla on alun alkaen pyritty muun muassa torjumaan tätä rikollista toimintaa, estämään rikollisverkostoja käyttämästä maahanmuuttajia hyväksi ja vähentämään laittoman muuttoliikkeen kannustimia. Euroopan komission vuonna 2020 esittämässä muuttoliike- ja turvapaikkasopimuksessa todetaan, että maahanmuuttajien salakuljetuksen torjunta on ensisijainen tavoite ja että pyrkimyksenä on ”tehostaa yhteistyötä alkuperä- ja kauttakulkumaiden kanssa vaarallisten matkojen ja laittomien rajanylitysten ehkäisemiseksi muun muassa solmimalla kolmansien maiden kanssa räätälöityjä maahanmuuttajien salakuljetuksen vastaisia kumppanuuksia”.

2.5 Europolin mukaan yli 90 prosenttia Euroopan unioniin laittomasti tulleista henkilöistä on matkustanut salakuljetusverkostojen avustamana jossakin matkansa vaiheessa.

2.6 Uudistettua maahanmuuttajien salakuljetuksen vastaista EU:n toimintasuunnitelmaa vuosiksi 2021–2025 olisi pidettävä välineenä, jonka avulla jatketaan Euroopan unionin pyrkimyksiä torjua tätä rikollista toimintaa. Maahanmuuttajien salakuljetus on nähtävä paitsi muuttoliikkeeseen liittyvänä haasteena myös turvallisuusuhkana, joka vaikuttaa EU:n ulkorajoihin. EU:n ulkorajojen asianmukainen valvonta ja suojelu kansainvälistä oikeudellista kehystä ja perusoikeuksia noudattaen on keskeisen tärkeää. EU:n on vahvistettava yhteisiä normeja ja menettelyjä ihmisoikeuksia ja kansainvälisiä normeja kunnioittaen, jotta maahanmuuttajien salakuljetus EU:hun voidaan estää.

2.7 Maahanmuuttajien salakuljetuksen torjunnan yhteydessä on Euroopan unionin mielestä ensisijaista tehdä yhteistyötä kumppanimaiden kanssa, jotta voidaan vähentää kannustimia tällaisten vaarallisten matkojen tekemiseen, puuttua laittoman muuttoliikkeen perimmäisiin syihin, edistää laillista muuttoliikettä ja laillisia ja turvallisia väyliä Euroopan unionin maihin, vahvistaa yhteisten rajojen valvontaa sekä helpottaa niiden henkilöiden paluuta ja uudelleenkotouttamista, jotka oleskelevat laittomasti EU:n alueella ( 5 )

2.8 Ihmissalakuljetuksen torjumiseksi on myös vahvistettava työnantajiin kohdistettavia seuraamuksia koskevan direktiivin ( 6 ) soveltamista ja ymmärrettävä, että laiton työ on laittoman muuttoliikkeen vetovoimatekijä ja että se saattaa olla yhteydessä maahanmuuttajien salakuljetukseen. On muistettava, että jos EU:ssa oleskelee laittomasti ulkomaisia työntekijöitä, se johtuu siitä, että on olemassa sääntöjenvastaisesti toimivia työnantajia, jotka tarjoavat heille laitonta työtä. Tällaisessa työssä ei noudateta palkkaan, työaikoihin, työterveyteen ja -turvallisuuteen jne. sovellettavia vähimmäistyöehtoja.

3. Huomioita uudistetusta maahanmuuttajien salakuljetuksen vastaisesta EU:n toimintasuunnitelmasta vuosiksi 2021–2025

3.1 ETSK suhtautuu myönteisesti uudistettuun EU:n toimintasuunnitelmaan ja siinä esitettyyn kokonaisvaltaiseen toimintamalliin, joilla jatketaan Euroopan unionin työtä maahanmuuttajien salakuljetuksen ja ihmiskaupan torjumiseksi.

3.2 On selvää, että maahanmuuttajien salakuljetus on rikollista toimintaa, joka vaarantaa muuttajien hengen ja loukkaa heidän oikeuksiaan, jossa käytetään epäoikeudenmukaisesti hyväksi EU:n alueelle pyrkiviä ihmisiä ja joka uhkaa myös Euroopan turvallisuutta. ETSK katsookin, että tämän rikollisen toiminnan torjumiseksi olisi otettava käyttöön tarvittavat mekanismit ja välineet.

3.3 ETSK ymmärtää, että myös ulkorajojen turvaaminen on Euroopan unionin keskeinen painopiste, mutta toteaa, että ulkorajoja on aina suojeltava ihmisoikeuksia ja kansainvälisen oikeuden loukkaamattomuutta kunnioittaen. Samalla on aina suojeltava ihmisiä ja vältettävä solidaarisuuden kriminalisointia. Maahanmuuttajien salakuljetuksen torjunta ei missään tapauksessa saa suuntautua maahanmuuttajia tai näille tarjottavaa humanitaarista apua ja tukea vastaan, eikä se saa olla tekosyy turvapaikkaoikeuden poistamiselle EU:n tasolla tai kansainvälisesti.

3.4 Ihmisten suojelua ja lääketieteellisen hoidon ( 10 ) ja solidaarisuusavun antamista ei pidä kriminalisoida eikä kohdella samalla tavoin kuin salakuljetusverkostoja, ja tällaisista toimista tulisi nostaa syyte vain, jos ne on tehty tahallisesti ja välittömän tai välillisen taloudellisen tai muun aineellisen hyödyn saamiseksi ( 11 ) . Pakollista vastuuvapautusta koskeva lauseke on nimenomaisesti otettava huomioon, jos avustus- tai tukitoimilla on ollut humanitaariset perusteet.

3.5 ETSK:n mielestä on olennaisen tärkeää torjua maahanmuuttajien salakuljetusta noudattaen koko reitin kattavaa toimintamallia ja ymmärtää, että laillisten ja turvallisten reittien puute on yksi syy siihen, miksi salakuljetusverkostot voivat kukoistaa.

3.6 ETSK katsoo myös, että laiton työ voidaan yhdistää ihmisten salakuljetusverkostoihin, jotka usein johtavat työvoiman hyväksikäyttöön. ETSK onkin sitä mieltä, että olisi pyrittävä parantamaan työnantajiin kohdistettavia seuraamuksia koskevan direktiivin täytäntöönpanoa ja torjumaan koordinoidummin ja voimaperäisemmin laitonta työtä ja työvoiman hyväksikäyttöä.

3.7 ETSK katsoo, että ehdotettuja salakuljetusverkostojen torjuntatoimia on vahvistettava tehostamalla oikeudellista ja poliisiyhteistyötä, tukemalla Euroopan monialaisen rikosuhkien torjuntafoorumin (EMPACT) ja Euroopan unionin rikosoikeudellisen yhteistyön viraston (Eurojust) työtä sekä parantamalla tiedonkeruuta ja tiedotuskampanjoita maahanmuuttajien salakuljetuksen riskeistä alkuperämaissa.

3.8 ETSK on tyytyväinen siihen, että tähän yhdennettyyn toimintamalliin sisältyy myös salakuljetusverkostojen torjuntaan liittyvän yhteistyön ja vuoropuhelun parantaminen naapurimaiden kanssa, mutta varoittaa, että jos palauttamisen ja uudelleenkotouttamisen kaltaisia käsitteitä käytetään väärin, yhteistyösuhteet näihin maihin saattavat heikentyä, mikä voi vahvistaa salakuljetusverkostoja. Tässä yhteydessä on muistettava, että komission tiedonannossa tuodaan asianmukaisesti esiin valtiollisten toimijoiden kasvava rooli EU:n vakauden horjuttamiseksi tarkoitetun laittoman maahanmuuton keinotekoisessa luomisessa ja edistämisessä.

3.9 ETSK:n mielestä on olennaisen tärkeää tehostaa toimia hyväksikäytön ehkäisemiseksi ja salakuljetettujen henkilöiden suojelun varmistamiseksi. Tätä varten on tarpeen laatia koko reitin kattavan toimintamallin mukaisia pilottitoimia, joihin osallistuu alkuperä-, kauttakulku- ja kohdemaiden viranomaisia ja yhteiskunnallisia toimijoita.

3.10 ETSK kannattaa toimivien ihmissalakuljetusta torjuvien kumppanuuksien kehittämistä kolmansien maiden kanssa mutta toteaa, että tällaiset sopimukset eivät saa olla Euroopan unionin perusperiaatteiden vastaisia eikä niitä pidä tehdä sellaisten maiden kanssa, joissa tapahtuu järjestelmällisiä ihmisoikeusloukkauksia.

3.11 ETSK katsoo, että uudistetussa maahanmuuttajien salakuljetuksen vastaisessa EU:n toimintasuunnitelmassa vuosiksi 2021–2025 tunnistetaan riskit, jotka aiheutuvat tällaisesta rikollisesta toiminnasta sekä nopeudesta, jolla salakuljetusverkostot mukautuvat olosuhteisiin ja hyödyntävät uutta teknologiaa saadakseen toiminnastaan parhaan mahdollisen hyödyn.

3.12 ETSK on samaa mieltä siitä, että kysyntä on tyrehdytettävä, jotta voidaan vaikuttaa ihmisiä salakuljettavien verkostojen voittoihin uudistetun toimintasuunnitelman mukaisesti. Komitea varoittaa samalla ongelmista, joita voi aiheutua, jos puututaan ainoastaan tarjontapuoleen (salakuljetusverkostoihin) ymmärtämättä sitä, että tarvitaan rakenneuudistuksia kysynnän vähentämiseksi. Komitea korostaa tässä yhteydessä, että lailliset, tehokkaat ja turvalliset väylät sekä turvapaikkaoikeuden suojelu ovat keskeisessä asemassa, jotta suuri osa tästä laittomasta liiketoiminnasta saadaan lopetettua.

3.13 ETSK on huolissaan siitä, että maahanmuuttajien salakuljetuksen torjunnan tehostaminen – mikä on myös komitean tavoite – saattaa haitata heikossa asemassa olevien maahanmuuttajien tukimekanismeja. Komitea korostaa, että eri osapuolten ja hallitustahojen toimet solidaarisuuden kriminalisoimiseksi ovat viime kuukausina lisääntyneet. ETSK painottaa, ettei heikossa asemassa olevien ihmisten suojelua eikä lääketieteellisen hoidon ( 12 ) ja solidaarisuusavun antamista pidä kriminalisoida eikä kohdella samalla tavoin kuin salakuljetusverkostoja ( 13 )

3.14 ETSK katsoo, että erityistä huomiota olisi kiinnitettävä salakuljetuksen uhreihin, erityisesti muita heikommassa asemassa oleviin henkilöihin, kuten (yksin maahan tuleviin) alaikäisiin ( 14 ) , vammaisiin henkilöihin ja naisiin ( 15 ) . Komitea kehottaa Euroopan komissiota laatimaan yksin maahan tulevien alaikäisten suojelua koskevan direktiivin, joka palvelisi lasten etuja. Lisäksi kansalaisyhteiskunnan toimijoiden, sosiaalialan tahojen ja kansalaisjärjestöjen rooli salakuljetuksen uhrien auttamisessa ja tukemisessa olisi tunnustettava humanitaariseksi toiminnaksi, jolla vahvistetaan EU:n periaatteita.

3.15 ETSK toteaa, että toimintasuunnitelma liittyy ja siinä puututaan selkeästi myös nykyisiin ongelmiin, jotka kytkeytyvät sellaiseen välineellistettyyn muuttoliikkeeseen, jonka yhteydessä valtiollisten toimijoiden suora osallistuminen on ilmeistä. ETSK tuomitsee Eurooppa-neuvoston tavoin ( 16 ) päättäväisesti maahanmuuttajien ja turvapaikanhakijoiden välineellistämisen vakautta horjuttavan vaikutuksen aikaansaamiseksi; tällaista toimintaa on äskettäin nähty Marokon ja erityisesti Valko-Venäjän vastaisilla rajoilla ( 17 )

3.16 ETSK tähdentää, että jäsenvaltioiden on aina noudatettava kansainvälisiä sitoumuksia, kuten vuonna 1951 tehtyä Geneven yleissopimusta ja vuodelta 1967 peräisin olevaa pakolaisten oikeusasemaa koskevaa pöytäkirjaa, joissa määrätään oikeudesta turvapaikkaan, sekä EU:n koko lainsäädäntökehystä.

3.17 Retoriikka, jossa muuttoliike esitetään uhkana ja maahanmuuttajat vaarana, epäinhimillistää ihmisiä ja hyödyttää vain niitä, jotka haluavat käyttää muuttajia hyväkseen geostrategisista tai kansallisista poliittisista syistä.

3.18 ETSK pitää valitettavana, että maahanmuuttajien salakuljetuksen torjunta on suurempi huolenaihe kuin ihmiskaupan torjunta, sillä ihmiskauppa on edelleen kaikkein kannattavinta rikollista toimintaa ja paitsi ihmisoikeusloukkaus myös todellinen uhka kansalliselle turvallisuudelle, talouskasvulle ja kestävälle kehitykselle ( 18 )

Bryssel 23. maaliskuuta 2022. Euroopan talous- ja sosiaalikomitean puheenjohtaja Christa SCHWENG

(1) Asiakokonaisuuteen REX/554 kuuluva ETSK:n tuleva lausunto.

(2) CPME statement on criminalisation of acts of solidarity. Ks. myös Euroopan parlamentin raportti (2019): Fit for purpose? The Facilitation Directive and the criminalisation of humanitarian assistance to irregular migrants: 2018 update.

(3) Kansainvälisen järjestäytyneen rikollisuuden vastaisen Yhdistyneiden Kansakuntien yleissopimuksen lisäpöytäkirja maitse, meritse ja ilmateitse tapahtuvan maahanmuuttajien salakuljetuksen kieltämisestä, 6 artikla.

(4) Global Initiative (2021), The Global Illicit Economy.

(5) EUVL C 517, 22.12.2021, s. 86.

(6) Direktiivi 2009/52/EY.

(7) COM(2020) 605 final.

(8) COM(2021) 170 final.

(9) COM(2021) 171 final.

(10) CPME statement on criminalisation of acts of solidarity. Ks. myös Euroopan parlamentin raportti (2019): Fit for purpose? The Facilitation Directive and the criminalisation of humanitarian assistance to irregular migrants: 2018 update.

(11) Kansainvälisen järjestäytyneen rikollisuuden vastaisen Yhdistyneiden Kansakuntien yleissopimuksen lisäpöytäkirja maitse, meritse ja ilmateitse tapahtuvan maahanmuuttajien salakuljetuksen kieltämisestä, 6 artikla.

(12) CPME statement on criminalisation of acts of solidarity. Ks. myös Euroopan parlamentin raportti (2019) Fit for purpose? The Facilitation Directive and the criminalisation of humanitarian assistance to irregular migrants: 2018 update.

(13) Euroopan neuvoston kansainvälisten valtiovallasta riippumattomien organisaatioiden konferenssin kansalaisjärjestölakia käsittelevä asiantuntijaneuvosto: Using criminal law to restrict the work of NGOs supporting refugees and other migrants in Council of Europe Member States (2019).

(14) EUVL C 429, 11.12.2020, s. 24.

(15) Muuttoliikettä koskevan Global Compact -aloitteen tavoite 9: Vahvistetaan valtioiden rajat ylittäviä toimia, joilla puututaan muuttajien salakuljetukseen. Ks. myös aloitteen kohta 25 c: Laaditaan muuttoreitit kattavia sukupuoliresponsiivisia ja lapset huomioon ottavia yhteistyöpöytäkirjoja, joissa esitetään vaiheittaisia toimenpiteitä salakuljetettujen maahanmuuttajien henkilöllisyyden asianmukaista toteamista ja heidän tukemistaan varten.

(16) JOIN(2021) 32 final, Vastaus valtion tukemaan maahanmuuttajien välineellistämiseen EU:n ulkorajoilla

(17) https://www.eesc.europa.eu/fi/news-media/presentations/eesc-expresses-its-concern-about-situation-border-belarus

(18) Bigio, J., & Vogelstein, R. B. (2021), Ending Human Trafficking in the Twenty-First Century, Council on Foreign Relations.